บอร์ด SGF ไฟเขียวขายบ.ย่อย “บริหารสินทรัพย์” มูลค่ากว่า 26 ลบ.
บอร์ด SGF ไฟเขียวขายบ.ย่อย “บริหารสินทรัพย์” มูลค่ากว่า 26 ลบ. ให้ "นายรีวิน เพทายบรรลือ" หวังลดค่าใช้จ่าย
บอร์ด SGF ไฟเขียวขายบ.ย่อย “บริหารสินทรัพย์” มูลค่ากว่า 26 ลบ. ให้ "นายรีวิน เพทายบรรลือ" หวังลดค่าใช้จ่าย
21 พ.ค. 2563

บริษัท เอสจีเอฟ แคปปิตอล จกัด (มหาชน) หรือ SGF ระบุว่า ที่ประชุมคณะกรรมการเมื่อวันที่ 15 พ.ค. อนุมัติให้ขายหุ้นที่ถืออยู่ทั้งหมด 99.99% ในบริษัท บริหารสินทรัพย์ เอสจีเอฟ จำกัด ซึ่งเป็นบริษัทย่อย ให้กับนายรีวิน เพทายบรรลือ ซึ่งเป็นบุคคลที่ไม่มีความเกี่ยวโยงกับบริษัท มูลค่ารวม 26.3 ล้านบาท เพื่อเป็นการปรับโครงสร้างของบริษัทให้ชัดเจนขึ้น เนื่องจากบริษัทไม่ได้ประกอบธุรกิจบริหารสินทรัพย์ โดยบริษัทจะมุ่งเน้นการดำเนินงานที่เกี่ยวกับการให้สินเชื่อยานพาหนะ และสินเชื่ออื่น ๆ ที่เป็นธุรกิจหลักของบริษัทเท่านั้น
ทั้งนี้ บริษัทบริหารสินทรัพย์ เอสจีเอฟ จำกัด ได้รับอนุญาตจากธนาคารแห่งประเทศไทย (ธปท.) ให้ประกอบธุรกิจบริหารสินทรัพย์ตั้งแต่วันที่ 24 กรกฎาคม 2561 อย่างไรก็ตาม ตั้งแต่วันที่ได้รับอนุญาตเป็นต้นมา บริษัทก็ยังไม่เปิดดำเนินการธุรกิจบริหารสินทรัพย์ และปัจจุบันคณะกรรมการบริษัทได้พิจารณาแล้วเห็นว่า บริษัทไม่มีความพร้อมที่จะเปิดดำเนินธุรกิจบริหารสินทรัพย์ ดังนั้น เพื่อลดภาระค่าใช้จ่ายของบริษัท จึงเห็นควรให้จำหน่ายเงินลงทุนในหุ้นสามัญของบริษัทบริหารสินทรัพย์ดังกล่าว